b'\n_START_ARTICLE_\nKazuki Nakajima\n_START_SECTION_\nUran alku\n_START_PARAGRAPH_\nNakajiman ura alkoi kartingilla vuonna 1996. Kolme vuotta my\xc3\xb6hemmin h\xc3\xa4n voitti Suzuka Formula ICA karting-sarjan mestaruuden. Ajettuaan lukuisia hyvi\xc3\xa4 kilpailuja h\xc3\xa4net valittiin Toyotan nuorten kuljettajien ohjelmaan._NEWLINE_Vuonna 2003 Nakajima voitti Formula Toyota-luokan mestaruuden. Sielt\xc3\xa4 h\xc3\xa4n siirtyi Japanin Formula 3-luokkaan, jossa h\xc3\xa4n voitti kaksi kauden 20:st\xc3\xa4 osakilpailusta. Nakajiman sijoitus oli kauden p\xc3\xa4\xc3\xa4tteeksi viides. Nakajima jatkoi sarjassa viel\xc3\xa4 toisen kauden sijoittuen toiseksi._NEWLINE_Nakajima vaihtoi vuonna 2006 Formula 3 Euroseriesiin, jossa h\xc3\xa4n kilpaili muun muassa Sebastian Vetteli\xc3\xa4 ja Paul Di Restaa vastaan. Aloitettuaan kautensa vahvasti yhdell\xc3\xa4 voitolla ja kakkossijalla h\xc3\xa4n sijoittui lopulta seitsem\xc3\xa4nneksi tallikavereidensa Kohei Hiraten ja Esteban Guerrierin taakse._NEWLINE_Marraskuussa 2006 Nakajima nimettiin Formula 1-talli Williamsin testikuljettajaksi kaudelle 2007. Nakajiman debyytti Formula 1-autolla tapahtui Fujin radalla marraskuussa 2006, h\xc3\xa4nen tehdess\xc3\xa4\xc3\xa4n nelj\xc3\xa4n kierroksen esittely-ajon m\xc3\xa4riss\xc3\xa4 olosuhteissa._NEWLINE_Nakajima kilpaili GP2-luokassa kaudella 2007 DAMSin kuljettajana. H\xc3\xa4nen tallikaverinaan ajoi ranskalainen Nicolas Lapierre. Nakajima ajoi samaan aikaan 7000 kilometrin edest\xc3\xa4 testej\xc3\xa4 Williamsille._NEWLINE_Nakajiman kausi GP2:ssa ei tuottanut h\xc3\xa4nelle yht\xc3\xa4\xc3\xa4n voittoa, mutta h\xc3\xa4n ajoi kuusi palkintopallisijoitusta, ja oli vuoden paras tulokas. Nakajima voitti viidennell\xc3\xa4 sijallaan selv\xc3\xa4sti tallikaverinsa Lapierren.\n_START_SECTION_\nFormula 1 -ura\n_START_PARAGRAPH_\nAlexander Wurzin lopetettua uransa ennen kauden 2007 viimeist\xc3\xa4 kilpailua, Nakajima sai Williamsin kilpakuljettajan paikan Nico Rosbergin tallikaverina._NEWLINE_Brasilian GP alkoi Nakijiman osalta heikosti h\xc3\xa4nen j\xc3\xa4\xc3\xa4ty\xc3\xa4\xc3\xa4n 19. l\xc3\xa4ht\xc3\xb6ruutuun \xe2\x80\x93 reilusti Rosbergin taakse, joka oli kymmenes. Kilpailussa h\xc3\xa4nen vauhtinsa parani, osoituksena t\xc3\xa4st\xc3\xa4 kilpailun viidenneksi nopein kierrosaika. Lopputuloksissa h\xc3\xa4n onnistui nousemaan kymmenenneksi. Hyv\xc3\xa4\xc3\xa4 tulosta varjosti kuitenkin Nakajiman kolarointi varikolla, h\xc3\xa4nen ajaessaan kahden tallinsa mekaanikon p\xc3\xa4\xc3\xa4lle saapuessaan liian kovalla vauhdilla varikkopys\xc3\xa4hdykselleen.\n_START_SECTION_\nKausi 2008\n_START_PARAGRAPH_\n7. marraskuuta 2007 varmistui ett\xc3\xa4 Nakajima jatkaa Rosbergin tallikaverina kaudella 2008. Kauden ensimm\xc3\xa4isess\xc3\xa4 kilpailussa Australiassa Nakajima sijoittui kuudenneksi Rubens Barrichellon hylk\xc3\xa4yksen johdosta. Espanjan osakilpailussa h\xc3\xa4n sijoittui seitsem\xc3\xa4nneksi voitettuaan tallikaverinsa ensimm\xc3\xa4ist\xc3\xa4 kertaa aika-ajossa. Monacossa Nakajima sijoittui seitsem\xc3\xa4nneksi, ottaen kaksi pistett\xc3\xa4 tililleen. Yksik\xc3\xa4\xc3\xa4n japanilainen kuljettaja ei aiemmin ole onnistunut ajamaan pisteille Monacossa. Britannian osakilpailun vaikeissa oloissa Nakajima ajoi tasavarmasti kahdeksanneksi tienaten j\xc3\xa4lleen pisteen. Singaporen katuradalla Nakajima sijoittui my\xc3\xb6s seitsem\xc3\xa4nneksi, selviytyen ensimm\xc3\xa4ist\xc3\xa4 kertaa aika-ajojen kolmanteen osioon. Nakajima sijoittui lopulta viidenneksitoista ker\xc3\xa4tty\xc3\xa4\xc3\xa4n 9 pistett\xc3\xa4.\n_START_SECTION_\nKausi 2009\n_START_PARAGRAPH_\nKaudella 2009 Nakajima ei onnistunut ker\xc3\xa4\xc3\xa4m\xc3\xa4\xc3\xa4n pistett\xc3\xa4k\xc3\xa4\xc3\xa4n, vaikka sijoittuikin uransa parhaaseen l\xc3\xa4ht\xc3\xb6ruutuun Britannian osakilpailussa. Viidennelt\xc3\xa4 sijalta l\xc3\xa4hteneen Nakajiman taktiikka oli kuitenkin heikko ja h\xc3\xa4n tuli maaliin vasta 11. sijalla. Kauden aikana h\xc3\xa4n ajoi kahdesti yhdeks\xc3\xa4nneksi, Unkarissa ja Singaporessa. Nakajiman sopimus Williamsilla p\xc3\xa4\xc3\xa4ttyi kauden j\xc3\xa4lkeen.\n_START_SECTION_\nFormula 1:n j\xc3\xa4lkeen\n_START_PARAGRAPH_\nKaudella 2010 Nakajima pyrki takaisin F1-sarjaan uuden tallin, Stefan GP:n v\xc3\xa4reiss\xc3\xa4. Stefan GP:n hakemus sarjaan kuitenkin hyl\xc3\xa4ttiin. Kaudella 2011 Nakajima kilpaili Japanin Formula Nippon -sarjassa. Vuodesta 2012 l\xc3\xa4htien Nakajima on kilpaillut FIA World Endurance Championship -kest\xc3\xa4vyyssarjassa kilpaillen LMP1-luokan Toyotalla. Vuonna 2018 Nakajima osallistui Le Mansin 24 tunnin ajoihin yhdess\xc3\xa4 S\xc3\xa9bastien Buemin ja Fernando Alonson kanssa, jonka he voittivat Toyotan autolla.'